Reino liga

Reino liga () – liga, kuriai būdingi kartas nuo karto pasikartojantys rankų ir kojų pirštų smulkių arterijų ir arteriolių spazmai, kylantys dėl kraujotakos sutrikimų. Spazmai prasideda sušąlus ar dėl nervinio streso. Pirmasis 1862 m. šią ligą aprašė prancūzas Morisas Reino (Raynaud).Reino liga. Medicinos enciklopedija, T. II (M–Ž). – Vilnius: Mokslo ir enciklopedijų leidykla, 1993, p. 219.

Reino liga būdinga apie 4 % žmonių. Pirminė ligos forma paprastai prasideda 15-30 m. amžiaus tarpsnyje ir dažniau pasitaiko moterims. Antrinė forma paprastai pasireiškia vyresnio amžiaus žmonėms. Abi formos būdingesnės žmonėms, gyvenantiems šalto klimato zonoje.

 Simptomai 
Liga pasireiškia vadinamuoju „trispalviu fenomenu“:

 Iš pradžių pirštai pabąla, oda atšąla, jaučiamas pirštų tirpimas, gali būti nejautra.
 Vėliau pirštai pamėlsta. Gali sutrikti nosies, ausų ir smakro kraujotaka.
 Galiausiai suaktyvėjus kraujotakai, užsistovėjęs kraujas pasikeičia naujai atplūstančiu ir oda parausta. Paraudimo fazė paprastai būna skausminga, pirštai paburksta, prakaituoja.
Spazmai gali trukti nuo kelių minučių iki kelių valandų. Priepuoliui praėjus, gali būti jaučiamas tvinkčiojimas, pulsavimas pirštuose. Tokie priepuoliai gali kartotis kelis kartus per dieną, kartais – kelis kartus per metus. Jei priepuoliai kartojasi dažnai ir trunka ilgai, tuomet rankų ir kojų pirštų oda ima plonėti, nyksta poodinis sluoksnis, pirštų galai gali išopėti.

 Priežastys 

Kai Reino ligos simptomų atsiranda sergantiems kitomis ligomis, pavyzdžiui, dermatomiozitu, sklerodermija, reumatoidiniu artritu, sistemine raudonąja vilklige, profesinėmis ir kitomis ligomis, tuomet tai vadinama Reino sindromu. Reino sindromas gali pasireikšti ir dėl kitokios aiškios priežasties, pavyzdžiui, ilgalaikio tam tikrų medikamentų vartojimo, apsinuodijimo arsenu ar švinu ir kt.
Reino sindromas įtariamas, jei simptomai pasireiškia vyresnio amžiaus žmonėms, ypač vyrams. Šiuo atveju, sindromo eiga priklauso nuo pagrindinės ligos ir jos gydymo.

Kai nerandama jokių kitų sindromą galinčių sukelti priežasčių, tuomet konstatuojama, kad žmogus serga Reino liga. Ja taip pat dažniau serga moterys. Liga dažniausiai pasireiškia 15-20 metų amžiaus moterims.Raynaud sindromas. Visuotinė lietuvių enciklopedija. Nuoroda tikrinta 2025-02-17. Ligos eiga dažniausiai būna gerybinė – labai retai baigiasi pirštų išopėjimu ar kitomis komplikacijomis.

 Gydymas 
Lengvos formos Reino sindromas vaistais negydomas – rekomenduojama tik vengti šalčio, nerūkyti, nedirbti su vibruojančiais aparatais, nemūvėti veržiančių žiedų, apyrankių, avalynės. Žmonėms kenčiantiems nuo Reino ligos simptomų gali padėti vaistai, mažinantys kraujagyslių spazmus, gydoma kraujagysles plečiančiais ir kitais vaistais. Retais atvejais, kai medikamentinis gydymas yra neefektyvus, o simptomai yra sunkūs ir ligonį labai vargina, gali būti atliekama operacija – simpatektomija.Thune TH, Ladegaard L, Licht PB. Thoracoscopic sympathectomy for Raynaud’s phenomenon--a long term follow-up study. Eur J Vasc Endovasc Surg. 2006 Aug;32(2):198-202. doi: 10.1016/j.ejvs.2006.01.017. Epub 2006 Mar 27. PMID: 16564187. Operacijos metu pašalinami simpatinės nervų sistemos nervai, kurie verčia kraujagysles spazmuoti.

 Išnašos 

Kategorija:Ligos